**Samarbeid om internasjonalt antidopingarbeid**

Kulturdepartementet, Norges olympiske og paralympiske komité (NIF) og Antidoping Norge (ADNO) ønsker sammen å bidra til å styrke det internasjonale antidopingarbeid.

Doping undergraver idrettens kjerneverdier og truer dens integritet. Dersom det er tvil om riktig vinner står på toppen av seierspallen, står hele idrettens troverdighet på spill. Et godt og koordinert antidopingarbeid er derfor påkrevet.

* Vi gir vår fulle støtte til Verdens Antidopingbyrå, WADA.

* WADAs posisjon må styrkes for å sikre et effektivt antidopingarbeid

* Det er viktig å skille mellom WADAs roller som lovgiver og tilsyns- og kontrollmyndighet.

* WADA må sikres reell uavhengighet for sine tilsyns- og kontrolloppgaver.

* WADA må ha en klar og utvetydig hjemmel til å ilegge sanksjoner overfor idrettsorganisasjoner og antidopingorganisasjoner som har undertegnet verdens antidopingkode (World Anti-Doping Code).

* Vi vil bidra til utvikling av frittstående, uavhengige nasjonale antidopingorganisasjoner
* Idrettsorganisasjonene har et selvsagt ansvar for å bygge kunnskap og øke forståelsen for fair play og antidopingarbeid blant utøvere og i egen organisasjon.
* Vi understreker viktigheten av å beskytte varslere. Vi oppfordrer WADA til å fortsette og forsterke arbeidet med å utvikle prosedyrer for varsling og for å beskytte varslere.

* Etterlevelse av eksisterende konvensjoner på antidopingområdet påhviler statlige myndigheter. Det bør vurderes endringer i disse konvensjonene for å sikre tilsynsfunksjonen av statenes oppfølging av sine konvensjonsforpliktelser.

Kulturdepartementet, Norges olympiske og paralympiske komité (NIF) og Antidoping Norge (ADNO) vil arbeide for ovennevnte i alle relevante internasjonale fora.

**Linda Hofstad Helleland**, kulturminister  
**Valgerd Svarstad Haugland**, styreleder Antidoping Norge **Tom Tvedt,** president Norges idrettsforbund og olympiske og paralympiske komité